Predkladacia správa

Uznesením vlády č. 209 zo 6. marca 2002 bolo uložené predložiť Zoznam rozpočtových organizácií a príspevkových organizácií navrhnutých na ich premenu na neziskové organizácie poskytujúce všeobecne prospešné služby, pričom bolo dohodnuté, že jednotne tento postup predkladania návrhov rozpočtových organizácií a príspevkových organizácií do transformačného procesu zabezpečí Ministerstvo pre správu a privatizáciu národného majetku. Na základe vyššie uvedeného a s cieľom dodržať uznesenie č. 209/2002 t. j. predložiť návrh na rokovanie vlády SR do 20. marca 2002, Ministerstvo pre správu a privatizáciu národného majetku listom č. KM- 360/2002 z 11. marca 2002 vyzvalo ministerstvá a ostatné ústredné orgány štátnej správy predložiť do 13. marca 2002 na Ministerstvo pre správu a privatizáciu národného majetku príslušné návrhy. 

V zmysle predmetného listu 
oznámili svoje stanoviská nasledovné rezorty:
Ministerstvo vnútra, Ministerstvo obrany, Ministerstvo životného prostredia, Ministerstvo pôdohospodárstva, Ministerstvo výstavby a regionálneho rozvoja, Ministerstvo zdravotníctva, Ministerstvo hospodárstva, Ministerstvo dopravy, pôšt a telekomunikácií, Ministerstvo práce, sociálnych vecí a rodiny Slovenskej republiky, Úrad vlády Slovenskej republiky, Úrad jadrového dozoru Slovenskej republiky, Úrad pre normalizáciu, metrológiu a skúšobníctvo Slovenskej republiky, Úrad geodézie, kartografie a katastra Slovenskej republiky
neoznámili svoje stanoviská nasledovné rezorty:
Ministerstvo financií, Ministerstvo školstva, Ministerstvo kultúry, Ministerstvo zahraničných vecí, Ministerstvo spravodlivosti, Štatistický úrad Slovenskej republiky, Správa štátnych hmotných rezerv Slovenskej republiky.

Z predložených stanovísk návrh na zaradenie rozpočtových organizácií alebo príspevkových organizácií navrhli len:
ministerstvo zdravotníctva, ministerstvo výstavby a regionálneho rozvoja a ministerstvo hospodárstva

Návrh "Zoznam rozpočtových organizácií a príspevkových organizácií navrhnutých na ich premenu na neziskové organizácie poskytujúce všeobecne prospešné služby" bol predmetom rokovania Porady ekonomických ministrov vlády SR dňa 25. marca 2002. Porada ekonomických ministrov vlády SR odporučila vláde SR schváliť navrhnuté rozpočtové organizácie a príspevkové organizácie na transformáciu na neziskové organizácie podľa zákona č. 13/2002 Z. z. o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby (transformačný zákon) a ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov. 
V zmysle uznesenia vlády č. 209/2002 bola uložená úloha ministrom a predsedom ostatných ústredných orgánov štátnej správy predložiť zoznamy rozpočtových a príspevkových organizácií na transformáciu na neziskové organizácie. Nakoľko Ministerstvo pre správu a privatizáciu národného majetku SR malo spracovať spoločný zoznam za všetky rezorty a vychádzajúc z § 2 ods. 2 zákona č. 13/2002 Z. z., kde je vo výlučnej kompetencii jednotlivých rezortov navrhnúť do transformácie rozpočtové organizácie alebo príspevkové organizácie, materiál, ktorý spracovalo Ministerstvo pre správu a privatizáciu národného majetku SR len sumarizuje návrhy ministerstiev a ostatných ústredných orgánov štátnej správy.
Schválenie materiálu nebude mať dopad na zamestnanosť, ako ani finančný, ekonomický a enviromentálny vplyv. Materiál sa na rokovanie vlády predkladá bez rozporov.